ระเบียบคณะกรรมการกำกับกิจการพลังงาน ว่าด้วยการแบ่งส่วนงานสำนักงานคณะกรรมการกำกับกิจการพลังงาน พ.ศ. 2553

ระเบียบคณะกรรมการกำกับกิจการพลังงาน

ระเบียบคณะกรรมการกำกับกิจการพลังงาน
ว่าด้วยการแบ่งส่วนงานสำนักงานคณะกรรมการกำกับกิจการพลังงาน
พ.ศ. ๒๕๕๓[๑]

โดยที่เป็นการสมควรปรับปรุงระเบียบว่าด้วยการแบ่งส่วนงานภายใน
และขอบเขตหน้าที่ของส่วนงานในสำนักงานคณะกรรมการกำกับกิจการพลังงาน
อาศัยอำนาจตามความในมาตรา ๓๓ (๑) แห่งพระราชบัญญัติการประกอบกิจการพลังงาน พ.ศ.
๒๕๕๐ คณะกรรมการกำกับกิจการพลังงานจึงออกระเบียบไว้ ดังต่อไปนี้

ข้อ ๑  ระเบียบนี้เรียกว่า
ระเบียบคณะกรรมการกำกับกิจการพลังงาน
ว่าด้วยการแบ่งส่วนงานสำนักงานคณะกรรมการกำกับกิจการพลังงาน พ.ศ. ๒๕๕๓

ข้อ ๒  ระเบียบนี้ให้ใช้บังคับตั้งแต่วันถัดจากวันประกาศเป็นต้นไป

ข้อ ๓  ให้ยกเลิกระเบียบคณะกรรมการกำกับกิจการพลังงาน
ว่าด้วยการแบ่งส่วนงานสำนักงานคณะกรรมการกำกับกิจการพลังงาน พ.ศ. ๒๕๕๑
และให้ใช้ระเบียบนี้แทน

ข้อ ๔  ให้แบ่งส่วนงานสำนักงานคณะกรรมการกำกับกิจการพลังงาน
ดังต่อไปนี้
(๑) ฝ่ายกำกับกิจการไฟฟ้าและก๊าซธรรมชาติ
(๒) ฝ่ายใบอนุญาต
(๓) ฝ่ายวิศวกรรมพลังงานและสิ่งแวดล้อม
(๔) ฝ่ายสำนักงานประจำเขต แบ่งเป็น ๑๓ เขต ดังต่อไปนี้
(๔.๑) สำนักงานคณะกรรมการกำกับกิจการพลังงาน ประจำเขต ๑ (เชียงใหม่)
(๔.๒) สำนักงานคณะกรรมการกำกับกิจการพลังงาน ประจำเขต ๒ (พิษณุโลก)
(๔.๓) สำนักงานคณะกรรมการกำกับกิจการพลังงาน ประจำเขต ๓ (นครสวรรค์)
(๔.๔) สำนักงานคณะกรรมการกำกับกิจการพลังงาน ประจำเขต ๔ (ขอนแก่น)
(๔.๕) สำนักงานคณะกรรมการกำกับกิจการพลังงาน ประจำเขต ๕
(อุบลราชธานี)
(๔.๖) สำนักงานคณะกรรมการกำกับกิจการพลังงาน ประจำเขต ๖ (นครราชสีมา)
(๔.๗) สำนักงานคณะกรรมการกำกับกิจการพลังงาน ประจำเขต ๗ (สระบุรี)
(๔.๘) สำนักงานคณะกรรมการกำกับกิจการพลังงาน ประจำเขต ๘ (ชลบุรี)
(๔.๙) สำนักงานคณะกรรมการกำกับกิจการพลังงาน ประจำเขต ๙ (กาญจนบุรี)
(๔.๑๐) สำนักงานคณะกรรมการกำกับกิจการพลังงาน ประจำเขต ๑๐ (ราชบุรี)
(๔.๑๑) สำนักงานคณะกรรมการกำกับกิจการพลังงาน ประจำเขต ๑๑
(สุราษฎร์ธานี)
(๔.๑๒) สำนักงานคณะกรรมการกำกับกิจการพลังงาน ประจำเขต ๑๒ (สงขลา)
(๔.๑๓) สำนักงานคณะกรรมการกำกับกิจการพลังงาน ประจำเขต ๑๓
(กรุงเทพมหานคร)
(๕) ฝ่ายคุ้มครองสิทธิประโยชน์
(๖) ฝ่ายกฎหมาย
(๗) ฝ่ายจัดการที่ดินและทรัพย์สิน
(๘) ฝ่ายบริหารกองทุนพัฒนาไฟฟ้า
(๙) ฝ่ายกลยุทธ์และสื่อสารองค์กร
(๑๐) ฝ่ายอำนวยการคณะกรรมการ
(๑๑) ฝ่ายบริหารงานองค์กร แบ่งเป็น ๓ ส่วน ดังต่อไปนี้
(๑๑.๑) ส่วนการเงิน
(๑๑.๒) ส่วนบริหารงานบุคคล
(๑๑.๓) ส่วนบริหารงานทั่วไป
(๑๒) ฝ่ายเทคโนโลยีสารสนเทศ
(๑๓) ฝ่ายตรวจสอบภายใน

ข้อ ๕  ฝ่ายกำกับกิจการไฟฟ้าและก๊าซธรรมชาติ
มีอำนาจหน้าที่ ดังต่อไปนี้
(๑) ศึกษา วิเคราะห์ และให้ความเห็น เกี่ยวกับการกำหนด
อัตราค่าบริการของผู้รับใบอนุญาต ให้เป็นไปตามนโยบายและแนวทางที่รัฐมนตรีกำหนดและตามหลักเกณฑ์ที่คณะกรรมการกำกับกิจการพลังงานกำหนด
(๒) ศึกษา วิเคราะห์ แผนพัฒนากำลังผลิตไฟฟ้า
แผนการลงทุนในกิจการไฟฟ้า แผนการจัดหาก๊าซธรรมชาติ
และแผนการขยายระบบโครงข่ายพลังงาน เพื่อให้คณะกรรมการกำกับกิจการพลังงานนำเสนอความเห็นต่อรัฐมนตรี
(๓)
จัดทำและเสนอความเห็นเกี่ยวกับการกำกับดูแลการจัดหาไฟฟ้าและก๊าซธรรมชาติและการออกประกาศเชิญชวนการรับซื้อไฟฟ้า
รวมทั้งกำกับดูแลติดตามการดำเนินงานในขั้นตอนการคัดเลือกและการเจรจาสัญญาซื้อขายไฟฟ้าให้เกิดความเป็นธรรมแก่ทุกฝ่าย
(๔) จัดทำและเสนอความเห็นเกี่ยวกับมาตรฐานคุณภาพการให้บริการ
และการจัดให้มีบริการทางด้านพลังงานอย่างทั่วถึงตามนโยบายของรัฐ
(๕)
ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้องหรือที่ได้รับมอบหมาย

ข้อ ๖  ฝ่ายใบอนุญาต
มีอำนาจหน้าที่ ดังต่อไปนี้
(๑)
ตรวจสอบหลักฐานเอกสารประกอบคำขอรับใบอนุญาตประกอบกิจการพลังงานและจัดทำความเห็นประกอบการพิจารณาให้อนุญาตต่อคณะกรรมการกำกับกิจการพลังงานตามประเภทขนาด
และลักษณะของกิจการพลังงาน
(๒)
จัดทำความเห็นประกอบการพิจารณาให้อนุญาตตามกฎหมายอื่นที่เกี่ยวข้องกับการประกอบกิจการพลังงานต่อคณะกรรมการกำกับกิจการพลังงาน
(๓) ร่วมเป็นคณะกรรมการในฐานะที่เป็นหน่วยงานให้อนุญาต
ในการพิจารณาให้ความเห็นชอบรายงานวิเคราะห์ผลกระทบสิ่งแวดล้อม
เพื่อลดและติดตามตรวจสอบผลกระทบสิ่งแวดล้อมสำหรับกิจการพลังงาน
(๔) ดำเนินการหรือสนับสนุนการจัดรับฟังความคิดเห็นตามที่กฎหมายกำหนด เพื่อประกอบการพิจารณาให้อนุญาตของคณะกรรมการกำกับกิจการพลังงาน
(๕)
จัดทำความเห็นประกอบการพิจารณาของคณะกรรมการกำกับกิจการพลังงานที่เกี่ยวข้องกับการดำเนินการของผู้รับใบอนุญาต
(๖) ตรวจสอบหลักฐานเอกสารประกอบคำขอรับใบอนุญาตเป็นหน่วยตรวจสอบและรับรองมาตรฐานของอุปกรณ์เชื่อมต่อระบบโครงข่ายพลังงาน
และจัดทำความเห็นประกอบการพิจารณาให้อนุญาตต่อคณะกรรมการกำกับกิจการพลังงาน
(๗) รับแจ้งการเริ่ม การเลิก การประกอบกิจการพลังงาน
การตรวจสอบและรับรองมาตรฐาน และรับแจ้งการประกอบกิจการพลังงานที่ได้รับยกเว้นไม่ต้องขอรับใบอนุญาต
(๘) รวบรวมสถิติและวิเคราะห์ข้อมูลของผู้รับใบอนุญาต
และผู้ที่ได้รับการยกเว้นไม่ต้องขอรับใบอนุญาตแต่เป็นกิจการที่ต้องแจ้งต่อสำนักงาน
(๙) ให้ความเห็น ข้อเสนอแนะในการปรับปรุงกระบวนการให้อนุญาต
รวมถึงพัฒนาหลักเกณฑ์และเงื่อนไขในการให้อนุญาต
ตลอดจนเงื่อนไขในการประกอบกิจการพลังงาน
(๑๐)
ปฏิบัติงานร่วมกับหรือสนับสนุนการปฏิบัติงานของส่วนงานอื่นที่เกี่ยวข้อง
และงานอื่น ๆ ที่ได้รับมอบหมาย

ข้อ ๗  ฝ่ายวิศวกรรมพลังงานและสิ่งแวดล้อม
มีอำนาจหน้าที่ ดังต่อไปนี้
(๑) ศึกษา วิเคราะห์ และจัดทำข้อมูลนำเสนอคณะกรรมการกำกับกิจการพลังงาน
เพื่อกำหนดมาตรฐานและปรับปรุงพัฒนาหลักเกณฑ์ในการประกอบกิจการพลังงาน
มาตรฐานทางวิศวกรรมและความปลอดภัย ข้อกำหนดในการเชื่อมต่อ การขอใช้
และการปฏิบัติการระบบโครงข่ายพลังงาน
มาตรฐานอุปกรณ์ที่ใช้เชื่อมต่อกับระบบโครงข่ายพลังงาน ข้อกำหนดทางด้านสมรรถนะและประสิทธิภาพ
และข้อกำหนดทางด้านการจัดการและวิศวกรรมสิ่งแวดล้อม
(๒) ติดตามและตรวจสอบ สถานประกอบกิจการพลังงาน
ในด้านสมรรถนะและประสิทธิภาพ ด้านวิศวกรรมและความปลอดภัย
ด้านสิ่งแวดล้อมและการลดผลกระทบต่อชุมชนและด้านติดตามการประกอบกิจการตามเงื่อนไขเฉพาะแนบท้ายใบอนุญาต
(๓) ส่งเสริม สนับสนุน การศึกษา วิเคราะห์ วิจัยด้านระบบพลังงาน
เพื่อให้ความเห็นข้อเสนอแนะต่อคณะกรรมการกำกับกิจการพลังงาน
(๔) ส่งเสริม สนับสนุน
การรวบรวมข้อมูลและถ่ายทอดความรู้ที่เกี่ยวข้องกับวิศวกรรมพลังงานและสิ่งแวดล้อมของสำนักงาน
(๕)
ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้องหรือที่ได้รับมอบหมาย

ข้อ ๘  ฝ่ายสำนักงานประจำเขต
มีอำนาจหน้าที่ในการกำกับดูแลหน่วยงานในสังกัด ซึ่งแบ่งเป็น ๑๓
สำนักงานคณะกรรมการกำกับกิจการพลังงานประจำเขต ให้มีอำนาจครอบคลุมพื้นที่ตามประกาศของเลขาธิการโดยความเห็นชอบของคณะกรรมการกำกับกิจการพลังงาน
และมีอำนาจหน้าที่ ดังต่อไปนี้
(๑) ประสานการดำเนินงานกับคณะกรรมการผู้ใช้พลังงานประจำเขต
รับเรื่องร้องเรียนและดำเนินการเกี่ยวกับข้อร้องเรียนของผู้ใช้พลังงาน
หรือผู้ประกอบกิจการพลังงาน
ตลอดจนให้คำปรึกษาและข้อเสนอแนะด้านการคุ้มครองผู้ใช้พลังงานในเขตพื้นที่ที่รับผิดชอบ
(๒) ศึกษา วิเคราะห์ รวบรวมข้อมูล
และจัดทำรายงานข้อร้องเรียนของผู้ใช้พลังงาน หรือผู้ประกอบกิจการพลังงาน
และเสนอมาตรการปรับปรุงแก้ไขปัญหาการร้องเรียน และการให้บริการพลังงาน
ตลอดจนประสานงานกับผู้ประกอบกิจการพลังงานเพื่อให้ได้มาซึ่งข้อมูลเกี่ยวกับการร้องเรียนของผู้ใช้พลังงาน
เพื่อปรับปรุงคุณภาพบริการและแก้ไขเรื่องร้องเรียนในเขตพื้นที่ที่รับผิดชอบ
(๓)
ดำเนินการรับเรื่องและให้คำปรึกษาเกี่ยวกับการขอใบอนุญาตการประกอบกิจการพลังงานตามประเภท
ขนาดและลักษณะของกิจการพลังงาน ตลอดจนตรวจสอบการดำเนินการตามหลักเกณฑ์
วิธีการและเงื่อนไขการออกใบอนุญาตในเขตพื้นที่ที่รับผิดชอบ
(๔)
ติดตามการดำเนินงานด้านการใช้จ่ายเงินกองทุนพัฒนาไฟฟ้าตามวัตถุประสงค์ของกองทุนตามหลักเกณฑ์
วิธีการและเงื่อนไขการใช้จ่ายเงินกองทุน ในเขตพื้นที่ที่รับผิดชอบ
(๕)
สนับสนุนและประสานงานเกี่ยวกับการดำเนินการจัดการรับฟังความคิดเห็นตามที่กฎหมายกำหนด
(๖) ประสานงาน
รวบรวมข้อมูลและจัดทำรายงานในส่วนที่เกี่ยวข้องกับฝ่ายคุ้มครองสิทธิประโยชน์
ฝ่ายใบอนุญาต และฝ่ายบริหารกองทุนพัฒนาไฟฟ้า ในเขตพื้นที่ที่รับผิดชอบ
(๗)
ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้องหรือที่ได้รับมอบหมาย

ข้อ ๙  ฝ่ายคุ้มครองสิทธิประโยชน์
มีอำนาจหน้าที่ ดังต่อไปนี้
(๑)
ดำเนินการเกี่ยวกับการรับเรื่องร้องเรียนและข้อร้องเรียนของผู้ใช้พลังงาน
หรือผู้ประกอบกิจการพลังงาน
(๒) จัดเก็บข้อมูล รวบรวม
วิเคราะห์และจัดทำรายงานข้อร้องเรียนของผู้ใช้พลังงาน หรือผู้ประกอบกิจการพลังงาน
(๓) ให้คำปรึกษาและข้อเสนอแนะต่อผู้ใช้พลังงาน
หรือผู้ประกอบกิจการพลังงานด้านการคุ้มครองผู้ใช้พลังงาน
(๔) จัดทำแผนยุทธศาสตร์และดำเนินการเกี่ยวกับการสื่อสารองค์กร
และงานอื่น ๆ ที่เกี่ยวข้องกับความสัมพันธ์กับผู้มีส่วนได้เสียหรือเครือข่ายของการคุ้มครองผู้ใช้พลังงาน
(๕)
ดำเนินการส่งเสริมสังคมและประชาชนให้มีความรู้และความตระหนักทางด้านพลังงาน
(๖) เสนอแนะมาตรการการปรับปรุงแก้ไขปัญหาการร้องเรียน
และการให้บริการพลังงาน
(๗)
ประสานงานกับผู้ประกอบกิจการพลังงานเพื่อให้ได้มาซึ่งข้อมูลเกี่ยวกับการร้องเรียนของผู้ใช้พลังงาน
เพื่อปรับปรุงคุณภาพบริการและแก้ไขเรื่องร้องเรียน
(๘)
สนับสนุนและประสานงานเกี่ยวกับการจัดการรับฟังความคิดเห็นตามพระราชบัญญัติการประกอบกิจการพลังงาน
พ.ศ. ๒๕๕๐
(๙)
ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้องหรือที่ได้รับมอบหมาย

ข้อ ๑๐  ฝ่ายกฎหมาย
มีอำนาจหน้าที่ ดังต่อไปนี้
(๑) ศึกษา และวิเคราะห์กฎหมายที่เกี่ยวกับกิจการพลังงานและกฎหมายอื่นที่เกี่ยวข้อง
(๒)
ให้คำปรึกษาเกี่ยวกับข้อกฎหมายในการใช้อำนาจการเวนคืนอสังหาริมทรัพย์เพื่อสร้างระบบโครงข่ายพลังงาน
หรือสิ่งปลูกสร้างอื่นอันจำเป็นและเกี่ยวเนื่องกับกิจการดังกล่าว
(๓) ให้คำปรึกษาเกี่ยวกับข้อกฎหมายการระงับข้อพิพาทและการอุทธรณ์
(๔) ให้คำปรึกษาและดำ
เนินการเกี่ยวกับข้อกฎหมายในเรื่องการบังคับทางปกครอง การเปรียบเทียบคดี
และการบังคับโทษอาญา
(๕) ให้คำปรึกษาข้อกฎหมายในการออกระเบียบ ข้อบังคับ ประกาศ
ข้อกำหนดหรือคำสั่งใด ๆ ของคณะกรรมการกำกับกิจการพลังงาน
(๖) ดำเนินการใช้อำนาจตามกฎหมาย เพื่อกำกับดูแลงานวางระบบโครงข่ายพลังงาน
(๗) ดำเนินการเกี่ยวกับงานนิติกรรมสัญญา
งานเกี่ยวกับความรับผิดทางแพ่ง อาญา งานคดีปกครอง
และงานคดีที่อยู่ในอำนาจหน้าที่ของสำนักงาน
(๘) ดำเนินการแสวงหา
รวบรวมข้อเท็จจริงและพยานหลักฐานที่เกี่ยวข้องกับการอุทธรณ์เกี่ยวกับคำวินิจฉัยชี้ขาด
คำสั่ง ระเบียบ ข้อบังคับ ประกาศหรือข้อกำหนดใด ๆ ของคณะกรรมการกำกับกิจการพลังงาน
แล้วแต่กรณี
เพื่อให้ความเห็นประกอบการพิจารณาวินิจฉัยของคณะกรรมการกำกับกิจการพลังงาน
(๙) ดำเนินการ หรือสนับสนุนการจัดรับฟังความคิดเห็นตามที่กฎหมายกำหนด
(๑๐) ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้องหรือที่ได้รับมอบหมาย

ข้อ ๑๑  ฝ่ายจัดการที่ดินและทรัพย์สิน
มีอำนาจหน้าที่ ดังต่อไปนี้
(๑) ดำเนินการเวนคืนอสังหาริมทรัพย์
เพื่อสร้างระบบโครงข่ายพลังงานหรือสิ่งปลูกสร้างอื่นอันจำเป็นและเกี่ยวเนื่องกับกิจการดังกล่าว
รวมถึงแหล่งน้ำเพื่อการผลิตไฟฟ้าและการสร้างเขื่อนกั้นน้ำ เขื่อนระบายน้ำ
เขื่อนกักเก็บน้ำ หรือสิ่งอื่นอันเป็นอุปกรณ์ของเขื่อนหรืออ่างเก็บน้ำ
เพื่อการผลิตไฟฟ้าพลังน้ำ
รวมทั้งลานไกไฟฟ้าและสิ่งอื่นอันเป็นอุปกรณ์ของโรงไฟฟ้าพลังน้ำ
(๒) เสนอเรื่องขออนุมัติให้ผู้รับใบอนุญาตประกาศกำหนดเขตสำรวจ
เพื่อประโยชน์ในการเข้าสำรวจหรือหาสถานที่ตั้งระบบโครงข่ายพลังงาน
(๓) ดำเนินการเสนอคณะกรรมการกำกับกิจการพลังงาน
ให้ความเห็นชอบแนวหรือที่ตั้งระบบโครงข่ายพลังงาน
และดำเนินการประกาศกำหนดเขตระบบโครงข่ายพลังงาน
(๔) ประสานงานหน่วยราชการในจังหวัดที่มีการประกาศกำหนดเขตระบบโครงข่ายพลังงานพาดผ่าน
เพื่อแต่งตั้งคณะกรรมการพิจารณาราคาที่ดินและทรัพย์สินจังหวัด
(๕) ดำเนินการประชุมคณะกรรมการพิจารณาราคาที่ดินและทรัพย์สินจังหวัด
เพื่อพิจารณาและเสนอข้อมูลราคาค่าทดแทนที่ดิน อาคาร สิ่งปลูกสร้าง ต้นไม้
และทรัพย์สินอื่นที่อยู่ในเขตระบบโครงข่ายพลังงาน
เสนอต่อคณะกรรมการกำกับกิจการพลังงาน เพื่อกำหนดราคาค่าทดแทนที่ดินและทรัพย์สิน
เพื่อใช้ในการคำนวณค่าทดแทน
และแจ้งให้ผู้รับใบอนุญาตดำเนินการจ่ายเงินทดแทนให้แก่ผู้มีสิทธิได้รับเงินค่าทดแทน
(๖) ดำเนินการแสวงหา
รวบรวมข้อเท็จจริงและพยานหลักฐานที่เกี่ยวข้องกับการอุทธรณ์ประกาศกำหนดระบบเขตโครงข่ายพลังงาน
อุทธรณ์ค่าทดแทน และคัดค้านการวางระบบเขตโครงข่ายพลังงาน
เพื่อให้ความเห็นประกอบการพิจารณาวินิจฉัยของคณะกรรมการกำกับกิจการพลังงาน
(๗) รวบรวมข้อมูลและดำเนินการเกี่ยวกับการขออนุญาตปลูกสร้างอาคาร
โรงเรือน ต้นไม้ หรือสิ่งอื่นใด ติดตั้งสิ่งใด เจาะหรือขุดพื้นดิน ถมดิน
ทิ้งสิ่งของ หรือกระทำการใด ๆ ในเขตระบบโครงข่ายพลังงาน
เพื่อนำเสนอพนักงานเจ้าหน้าที่พิจารณา
(๘) ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้องหรือที่ได้รับมอบหมาย

ข้อ ๑๒  ฝ่ายบริหารกองทุนพัฒนาไฟฟ้า
มีอำนาจหน้าที่ ดังต่อไปนี้
(๑) เสนอแนะแนวทางในการกำกับดูแล และปรับปรุงหลักเกณฑ์
วิธีการและเงื่อนไขการนำส่งเงินเข้ากองทุน และการใช้จ่ายเงินกองทุนในแต่ละวัตถุประสงค์ของกองทุนต่อคณะกรรมการกำกับกิจการพลังงานตลอดจนการกำหนดอัตราการส่งเงินเข้ากองทุน
หรือการจัดสรรเงินกองทุนในแต่ละวัตถุประสงค์ของกองทุน
(๒)
ดำเนินการเกี่ยวกับการกำกับดูแลการนำส่งเงินเข้ากองทุนให้เป็นไปตามหลักเกณฑ์ วิธีการ
และเงื่อนไขการนำส่งเงินเข้ากองทุนที่คณะกรรมการกำกับกิจการพลังงานกำหนด
(๓) จัดทำและเสนอความเห็นเกี่ยวกับคำขอรับเงินกองทุน
เพื่อใช้จ่ายตามวัตถุประสงค์ของกองทุนตามหลักเกณฑ์
วิธีการและเงื่อนไขการใช้จ่ายเงินกองทุนที่คณะกรรมการกำกับกิจการพลังงานกำหนด
(๔) ติดตามการใช้จ่ายเงินกองทุน ให้เป็นไปตามวัตถุประสงค์ของกองทุน
(๕) เสนอแนะแนวทางการติดตามประเมินผล รวบรวมสรุป
ให้ความเห็นการประเมินผลการดำเนินการ รายงานผลการดำเนินงาน
และประชาสัมพันธ์การดำเนินงานของกองทุนพัฒนาไฟฟ้า
(๖) ดำเนินการเกี่ยวกับการเงิน การบัญชี การบริหารจัดการเงินกองทุน
และจัดทำรายงานการใช้จ่ายเงินกองทุน
(๗)
ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้องหรือที่ได้รับมอบหมาย

ข้อ ๑๓  ฝ่ายกลยุทธ์และสื่อสารองค์กร
มีอำนาจหน้าที่ ดังต่อไปนี้
(๑) ดำเนินการจัดทำ และเสนอแนะแผนการดำเนินงาน วิสัยทัศน์ พันธกิจ
ตัวชี้วัด งบประมาณรายจ่าย และประมาณการรายได้ประจำปีของสำนักงาน
รวมทั้งแผนการกำหนดอัตราค่าธรรมเนียมและผลประโยชน์อื่น ๆ
อันเนื่องมาจากการดำเนินงานตามอำนาจหน้าที่ของสำนักงาน
(๒) ติดตามและประเมินผลการปฏิบัติงานตามแผนการดำเนินงานของสำนักงาน
(๓) เก็บรวบรวมข้อมูล และจัดทำรายงานประจำปีของสำนักงาน
เพื่อเสนอคณะกรรมการกำกับกิจการพลังงาน รัฐมนตรี คณะรัฐมนตรี
สภาผู้แทนราษฎรและวุฒิสภา
(๔) สร้างเครือข่ายความร่วมมือด้านวิชาการ
สนับสนุนการศึกษาวิจัยด้านการประกอบกิจการพลังงานกับหน่วยงานทั้งในประเทศและต่างประเทศ
(๕) เสนอแนะและจัดทำแผนประชาสัมพันธ์
รวมทั้งดำเนินการเกี่ยวกับการประชาสัมพันธ์ของสำนักงาน
(๖)
สนับสนุนการดำเนินการเกี่ยวกับการคัดเลือกและแต่งตั้งคณะกรรมการกำกับกิจการพลังงาน
และเลขาธิการตามพระราชบัญญัติการประกอบกิจการพลังงาน พ.ศ. ๒๕๕๐
(๗) ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้องหรือที่ได้รับมอบหมาย

ข้อ ๑๔  ฝ่ายอำนวยการคณะกรรมการ
มีอำนาจหน้าที่ ดังต่อไปนี้
(๑) ประสาน ติดตาม
เพื่อจัดเตรียมวาระการประชุมและจัดทำรายงานการประชุมของคณะกรรมการกำกับกิจการพลังงาน
(๒) ประสาน ติดตาม การดำเนินการตามมติของคณะกรรมการกำกับกิจการพลังงาน
(๓) ดำเนินการเกี่ยวกับงานเลขานุการของคณะกรรมการกำกับกิจการพลังงาน
(๔) อำนวยการและประสาน
การประชุมของคณะกรรมการกำกับกิจการพลังงานกับองค์กร ภาครัฐ ภาคเอกชน
และองค์กรภาคสังคมทั้งในประเทศและต่างประเทศ
(๕) ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้องหรือที่ได้รับมอบหมาย

ข้อ ๑๕  ฝ่ายบริหารงานองค์กร
มีอำนาจหน้าที่ในการกำกับดูแลหน่วยงานในสังกัด ซึ่งแบ่งเป็น ๓ ส่วน ดังต่อไปนี้
๑๕.๑ ส่วนการเงิน มีอำนาจหน้าที่ ดังต่อไปนี้
(๑) ดำเนินการเกี่ยวกับการบริหารการเงิน การบัญชี
การงบประมาณและทรัพย์สินของสำนักงาน
(๒) ดำเนินการเกี่ยวกับการจ่ายเงินเดือน ค่าล่วงเวลาทำงาน
หรือสวัสดิการของคณะกรรมการกำกับกิจการพลังงาน เลขาธิการ พนักงานและลูกจ้าง
รวมถึงค่าใช้จ่ายอื่น ๆ ของสำนักงาน
(๓) ดำเนินการเกี่ยวกับการรับเงินค่าธรรมเนียม
ค่าปรับและรายรับอื่นตามที่กำหนดในกฎหมายหรือตามที่คณะกรรมการกำกับกิจการพลังงานกำหนด
ตลอดจนการจ่ายเงินในการดำเนินงานของสำนักงาน
(๔)
ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้อง
หรือที่ได้รับมอบหมาย
๑๕.๒ ส่วนบริหารงานบุคคล มีอำนาจหน้าที่ ดังต่อไปนี้
(๑) ดำเนินการเกี่ยวกับการสรรหา คัดเลือก บรรจุ แต่งตั้ง โยกย้าย เลื่อนตำแหน่ง
เลื่อนขั้นเงินเดือน ถอดถอน การให้ออก การสั่งพักงาน วินัย
การสอบสวนและการลงโทษทางวินัย และการลงโทษพนักงานของสำนักงาน
(๒) บริหารและปฏิบัติการเกี่ยวกับเงินเดือน ภาษีและผลประโยชน์อื่น ๆ ของพนักงาน
รวมทั้งดำเนินการเบิกจ่ายสวัสดิการของพนักงาน
(๓)
ดำเนินการเกี่ยวกับการประเมินผลการปฏิบัติงานของพนักงานและจัดทำแผนพัฒนาบุคลากรของสำนักงาน
(๔) ประสานงานด้านกิจกรรมพนักงาน รวมทั้งประสานงานความสามัคคีและความเข้าใจอันดีของพนักงาน
เพื่อให้พนักงานมีความผูกพันภักดีต่อองค์กร มีความสุข อบอุ่นและมั่นคง
(๕)
ให้ความเห็นเกี่ยวกับการปรับปรุงโครงสร้างสำนักงานและการบริหารงาน
รวมถึงกรอบอัตรากำลังพนักงานและลูกจ้าง
และสวัสดิการหรือการสงเคราะห์อื่นแก่พนักงานและลูกจ้างของสำนักงานต่อคณะกรรมการกำกับกิจการพลังงาน
(๖)
ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้อง
หรือที่ได้รับมอบหมาย
๑๕.๓ ส่วนบริหารงานทั่วไป มีอำนาจหน้าที่ ดังต่อไปนี้
(๑) ดำเนินการเกี่ยวกับการพัสดุ การจัดวางระบบ และบริหารงานสารบรรณของสำนักงาน
(๒)
ดำเนินการเกี่ยวกับการจัดวางระบบและบริหารจัดการระบบการจองห้องประชุม ยานพาหนะ
และการรักษาความปลอดภัยของสำนักงาน
(๓) ดำเนินการเกี่ยวกับงานช่วยอำนวยการของสำนักงาน
ตลอดจนดำเนินการเกี่ยวกับการเดินทางไปปฏิบัติงานในประเทศและต่างประเทศ
(๔) ดำเนินการเกี่ยวกับงานเลขานุการของผู้บริหาร
(๕) ดูแล บำรุงรักษาอาคาร สถานที่ ยานพาหนะ และทรัพย์สินของสำนักงาน
(๖)
ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้อง
หรือที่ได้รับมอบหมาย

ข้อ ๑๖  ฝ่ายเทคโนโลยีสารสนเทศ
มีอำนาจหน้าที่ ดังต่อไปนี้
(๑)
ดำเนินการเกี่ยวกับการบริหารจัดการเทคโนโลยีสารสนเทศและการสื่อสารของสำนักงาน
(๒) จัดวางระบบและพัฒนาระบบงานคอมพิวเตอร์ โปรแกรมและเครือข่าย
รวมทั้งให้คำปรึกษาแนะนำการใช้คอมพิวเตอร์ โปรแกรมและเครือข่ายของสำนักงาน
(๓) จัดวางระบบและพัฒนาระบบฐานข้อมูลสำ
หรับการเผยแพร่ในระบบเครือข่ายคอมพิวเตอร์ของสำนักงาน
(๔) ดูแล บำรุงรักษา และแก้ไขปัญหาการใช้คอมพิวเตอร์ โปรแกรม
และเครือข่ายของสำนักงาน
(๕)
ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้องหรือที่ได้รับมอบหมาย

ข้อ ๑๗  ฝ่ายตรวจสอบภายใน
มีอำนาจหน้าที่ ดังต่อไปนี้
(๑) ติดตามและตรวจสอบด้านการบริหารการเงิน การบัญชี
และการพัสดุของสำนักงานและของกองทุน
(๒) ให้ความเห็นเกี่ยวกับการบริหารการเงิน การบัญชี
และการพัสดุของสำนักงานและกองทุน เสนอคณะกรรมการกำกับกิจการพลังงาน
ก่อนส่งสำนักงานการตรวจเงินแผ่นดินหรือบุคคลภายนอกตามที่คณะกรรมการกำกับกิจการพลังงานแต่งตั้ง
โดยความเห็นชอบของสำนักงานการตรวจเงินแผ่นดิน
(๓) เสนอแนะระบบการควบคุมภายในของหน่วยงานต่าง ๆ ในองค์กร
ตลอดจนการบริหารความเสี่ยงขององค์กร
(๔) ให้ความเห็นเกี่ยวกับรายงานประจำปีของสำนักงานต่อคณะกรรมการกำกับกิจการพลังงาน
(๕)
ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้องหรือที่ได้รับมอบหมาย

ทั้งนี้ ให้ฝ่ายตรวจสอบภายในขึ้นตรงต่อคณะกรรมการกำกับกิจการพลังงาน

ประกาศ
ณ วันที่ ๒๙ กันยายน พ.ศ. ๒๕๕๓
ดิเรก  ลาวัณย์ศิริ
ประธานกรรมการกำกับกิจการพลังงาน

ปริยานุช/ผู้จัดทำ
๒๘ กุมภาพันธ์
๒๕๕๔

ณัฐวดี/ตรวจ
๒๘ กุมภาพันธ์
๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๑๙ ง/หน้า ๑/๑๕ กุมภาพันธ์ ๒๕๕๔